Page:Ludus Coventriae (1841).djvu/213

 Myght is the Faderys owyn propyrté; To the Gost apperyd is goodnes; In none of these tweyn temptyd he Mankende to synne, whan he dede dresse: To the Sone connynge doth longe expres, Therwith the serpent dyd Adam asay,— "Ete of this appyl," he seyd no lesse, "And thou xalt have connynge as God verray."

Thus the secunde person attrybute, Was only towchyd by temptacion; Wherfore hymself wyl holde the sewte, And kepe his propyrté fro maculacion. Secundus doctor. This is an hevynly declaracion,  Oure naturalle wytt it doth excede; So ȝonge a childe of suche informacion   In al this werld nevyr er non ȝede. Primus doctor. We be not worthy to kepe this sete,  Whylle that oure mayster is in presens; The maystry of us this childe doth gete,—   We must hym wurchep with hyȝ reverens! Come forthe, swete babe of grett excellens,  The whysest clerke that evyr ȝett was born; To ȝow we ȝeve the hyȝ resydens,   Us more to teche, as ȝe have done beforn. Hic adducunt Jhesum inter ipsos et in scanno altiori ipsum sedere faciunt, ipsis in inferioribus scannis sedentibus, et ait

Secundus doctor. So ȝonge a chylde suche clergye to reche, And so sadly to say it, we woundyr sore. Who was ȝoure mayster? who dede ȝow teche? Of what man had ȝe this wurthy lore? Jhesus. My wytt and my lernynge is no ȝonge store; Or this worde was wrought alle thinge dede I knowe;